Na podlagi Pomorskega zakonika (Ur. list RS, UPB2 št. 120/2006, 88/2010, 59/2011), 19. čl. Odloka o pristanišču Piran (Ur. list RS, št. 17/2009) ter pristojnosti, ki so določene v 25. členu statuta Javnega podjetja OKOLJE Piran, d.o.o., je uprava družbe sprejela

**SPLOŠNA PRAVILA**

**O REDU V RIBIŠKEM PRISTANIŠČU V PIRANU**

1. **člen**

Ribiško pristanišče v Piranu je sestavni del pristanišča Piran. Upravljavec pristanišča Javno podjetje OKOLJE Piran, d.o.o. (v nadaljnjem besedilu: upravljavec) s temi pravili določa pravila poslovanja v ribiškem delu pristanišča Piran.

1. **člen**

Območje ribiškega pristanišča je opredeljeno v 3. členu Odloka o pristanišču Piran (Ur. list RS, št. 17/2009), grafično pa je označen na skici, ki je sestavni del teh pravil in ga je potrdil s sklepom Občinski svet.

1. **člen**

Ta pravila določajo uporabo pristaniške infrastrukture v ribiškem pristanišču, uporabo ledomata in druge opreme, ki se nahaja v namenskem prostoru na Zelenjavnem trgu, uporabo mobilnega dvigala ter pravico do parkiranja vozila na rezerviranih parkirnih mestih namenjenih za potrebe dostave za opravljanje ribiške dejavnosti.

1. **člen**

Uporabniki ribiškega pristanišča so vsi lastniki, imetniki pravice razpolaganja oziroma uporabniki plovil, ki imajo pravico uporabljati del pristanišča, ki je namenjen za ribištvo.

Pravico do uporabe (priveza) v ribiškem pristanišču imajo ribiči, ki imajo veljavno dovoljenje za gospodarski ribolov in imajo registrirano dejavnost v občini Piran.

V primeru, da uporabnik priveza ne izpolnjuje več katerega od prej navedenih pogojev izgubi pravico do priveza. V takšnem primeru lahko zadrži pravico do začasnega priveza (v kolikor so nezasedeni privezi v ribiškem pristanišču). V kolikor to ni možno je, na poziv upravljavca, v roku 2 mesecev dolžan plovilo umakniti iz priveza ter privez prepustiti upravljavcu.

Razporeditev plovil v ribiškem delu pristanišča določa upravljavec pristanišča. Ostala prosta privezna mesta v ribiškem delu pristanišča se razporedijo ribičem, ki izpolnjujejo pogoje za pridobitev priveza, skladno z določili iz prvega odstavka tega člena, na podlagi vrstnega reda prejetih vlog. Pri dodelitvi prostega priveznega mesta v ribiškem pristanišču se praviloma upošteva tudi velikost plovila, ki mora biti ustrezna prostemu priveznemu mestu.

1. **člen**

Vsakemu priveznemu mestu praviloma pripada en zabojnik za shranjevanje ribiške opreme. Razdelitev zabojnikov opravi upravljavec pristanišča. Ribiči prejmejo zabojnik v najem in so ga dolžni sami, na lastne stroške vzdrževati, ter skrbeti za ličnost in funkcionalnost zabojnika. Vzdrževalna dela, ki so predmet garancije niso obveznost ribičev. V kolikor upravljavec ugotovi, da najemnik zabojnika z le-tem ne ravna ustrezno (poškodovan, neurejen zabojnik, nenamenska raba ipd.), najemnika o tem pisno opozori in mu da rok za odpravo ugotovljenih nepravilnosti. V kolikor tudi po pretečenem roku zabojnik ni urejen, lahko upravljavec odvzame zabojnik.

Dodelitev morebitnega dodatnega zabojnika se zainteresiranim ribičem dodeli na podlagi utemeljene vloge oziroma zaprosila.

Ribiči morajo vso svojo opremo hraniti v zabojnikih. Izjema je le tista oprema, ki jo trenutno potrebujejo za opravljanje dejavnosti. Ta oprema je lahko deponirana na lesenem podestu pred privezanim plovilom.

Ribiška in druga oprema ne sme v nobenem primeru ležati na tlakovanem delu pristanišča.

1. **člen**

Uporaba vode in električne energije je možna preko uporabniške kartice, ki jo upravičencem izda upravitelj. V primeru neplačevanja vode in elektrike lahko upravljavec uporabniško kartico izklopi in uporabniku onemogoči uporabo. Po plačilu zaostalih obveznosti upravljavec ponovno vklopi kartico.

1. **člen**

Ribičem, ki imajo pravico do priveza v ribiškem pristanišču v Piranu je dovoljena uporaba ledomata in druge opreme na Zelenjavnem trgu. Uporaba ledomata (prevzem ledu) je dovoljena le za lastno dejavnost. V času obratovanja tržnice v Piranu led izdaja upravitelj tržnice. Izven tega časa je za izdajo ledu zadolžena oseba (ali več oseb), ki jo skupaj določita upravljavec in predstavnik ribičev. O prevzemu ledu, se vodi evidenca. Stroški delovanja ledomata in porabljenega ledu bremenijo uporabnike le-tega.

Mesečni stroški delovanja ledomata se med uporabnike razdelijo po dogovorjenem ključu skladno s količino prevzetega ledu v predhodnem mesecu oziroma v kolikor tega dogovora ni pa s pavšalnim zneskom med zainteresirane ribiče, ki to storitev tudi uporabljajo. Podlaga za opredelitev dogovorjenega ključa med uporabniki je 1 mesečno poskusno obdobje.

1. **člen**

Z mobilnim dvigalom v ribiškem pristanišču upravlja ustrezno usposobljeno osebje upravljavca. O potrebi po uporabi dvigala morajo uporabniki predhodno obvestiti upravljavca. Uporaba dvigala se plačuje skladno s cenikom, ki ga sprejme Občinski svet. Cena se oblikuje na način, da pokriva stroške uporabe dvigala.

1. **člen**

V ribiškem pristanišču je skladno s projektom opredeljenih pet parkirnih mest in mesto za manjše tovorno vozilo, **ki so namenjena za dostavo za potrebe ribištva** **in se uporabljajo le za čas izvajanja ribiške dejavnosti** (dovoz/odvoz opreme, odvoz ribe izven območja mesta Piran,….). Na teh parkirnih mestih je dovoljeno parkiranje in ustavljanje vozil le imetnikom ustreznih dovolilnic. Poleg 5 parkirnih mest je upravičencem za parkiranje dovoljeno uporabljati tudi površino, ki je po projektu namenjena za parkiranje tovornega vozila za nakladanje rib. V času prihoda takšnega vozila, ribiči na teh površinah ne smejo parkirati. Na javni površini, kjer se nahaja odvodnjavanje (lovilec maščob) ni dovoljeno parkiranje.

Dovolilnico izda upravljavec le tistim ribičem, ki dokazujejo, da aktivno opravljajo ribiško dejavnost iz območja ribiškega pristanišča Piran. Dovolilnica se izdaja za dobo 1 leta. Dokazilo o aktivnem opravljanju ribiške dejavnosti je 60 ladijskih dnevnikov za preteklo leto oziroma za obdobje preteklih 12 mesecev oziroma drugih ustreznih listin, ki izkazujejo aktivno opravljanje ribiške dejavnosti (računi o prodaji rib,….).

Prvo dovolilnico (takoj po sprejemu tega pristaniškega reda) se izdaja upravičencem na podlagi predložitve 60 ladijskih dnevnikov za obdobje preteklih 12 mesecev oziroma drugih ustreznih listin.

Parkiranje na namenskih parkirnih mestih je dovoljeno ob ustrezni dovolilnici (razvidna na armaturni plošči v vozilu) s časovno omejitvijo po terminu, ki je opredeljen v ladijskem dnevniku za posamičen dan z upoštevanjem 2 urnega pribitka, kar je tudi maksimalno število ur parkiranja na dan. Ribiči ne smejo parkirati svojega vozila na teh namenskih površinah v času ko ne izvajajo ribiške dejavnosti.

Upravljavec lahko dovolilnico tudi prekliče in sicer v primerih, ko uporabnik dovolilnice le-to večkrat zlorablja in jo uporablja v druge namene in ne za opravljanje dejavnosti (3 ugotovljene kršitve so kriterij za preklic dovoljenja). Ribiči – upravičenci do dovolilnice za parkiranje so dolžni upravljavcu, na njegovo zahtevo, dostaviti ladijski dnevnik.

Ribiči (kot tudi ostali vozniki) so dolžni upoštevati postavljeno signalizacijo na območju ribiškega pristanišča.

1. **člen**

Poleg določil opredeljenih v prejšnjih členih teh pravil, veljajo za ribiško pristanišče tudi določila pravil o redu, ki veljajo za preostali del pristanišča v Piranu.

1. **člen**

Neupoštevanje določil teh pravil je lahko razlog za odpoved pogodbe.

Piran, 25.07.2012

Številka: 631/02-12

Direktor družbe:

Darij BARILLE, univ.dipl.ekon.